Роберт Тышкевіч дэпутатам ПіС: Бараніце "Белсат"! | БЕЛАРУСКАЕ РАДЫЁ РАЦЫЯ
У польскім Сейме выступіў міністр замежных справаў Вітальд Вашчыкоўскі, які падсумаваў вынікі мінулага года і абазначыў прыярытэты на будучы.
Выступ выклікаў хвалю крытыкі з боку апазіцыі. Дэпутат "Грамадзянскай платформы" Роберт Тышкевіч з сеймавай трыбуны зазначыў, што ўрад ПіС праваліў усходнюю палітыку, а таксама нагадаў пра неабходнасць абараніць тэлеканал "Белсат":
– Ліквідацыя "Белсата" знішчыць давер да Польшчы, як прамоўтара свабоды і дэмакратыі. "Белсат" – гэта не толькі тэлебачанне, гэта патрон незалежных беларускіх культурніцкіх, мастацкіх, інтэлектуальных асяродкаў. Толькі ў Крамлі будуць цешыцца з ліквідацыі чарговай перашкоды для неабмежаванай экспансіі "рускага міру". Хачу звярнуцца да дэпутатаў ПІС, каб баранілі "Белсат", як да парламентарыяў, якія прызнаюць каштоўнасці, прынцыпы ды павінны гэта рабіць.
http://www.racyja.com/wp-content/uploads/2017/02/2017-02-09_zavalnia_tyszkiewicz_sinchron1.mp3
Роберт Тышкевіч таксама дадаў, што ніхто не аспрэчвае важнасць нармалізацыі адносінаў з Беларуссю, але грамадства не павінна быць ахвярай. Дэпутат падкрэсліў, што пры перамовах з Лукашэнкам польскі ўрад ігнаруе беларускіх палякаў:
– Агідныя таксама спробы дамовіцца з Лукашэнкам за спіной "Саюза палякаў у Беларусі", павінен пра гэта таксама адкрыта сказаць. Гэта не толькі брыдка з маральнага пункту гледжання, але і неразумна, бо стварае падзелы ў польскай меншасці ў Беларусі. "Саюз палякаў у Беларусі" і яго старшыня Анжаліка Борыс – гэта сёння частка легенды польскай гісторыі змагання за свабоду. Калі польскі ўрад аддасць гэтую легенду ў рукі "цёплага чалавека Аляксандра Лукашэнкі", то адкрые новую старонку ў польскай кнізе ганьбы.
http://www.racyja.com/wp-content/uploads/2017/02/2017-02-09_zavalnia_tyszkiewicz_sinchron2.mp3
Нагадаем, што падчас прамовы міністр замежных справаў Вітальд Вашчыкоўскі падкрэсліў важнасць развіцця адносінаў з Беларуссю. Таксама ў выступе знайшліся словы, што падставай для парадку ва Усходняй Еўропе павінен быць выключна суверэнны выбар грамадства.